Преговори око нове власти на Врачару започели су недељу дана после избора. Договор је био да победничку коалицију направе листа око ДС-а (Врачар слободно) која је освојила 17 одборника, и “Доста је било” (ДЈБ) која је освојила 7 одборника. (Резултати избора су овде.)

Листа “Врачар слободно” била је веома широка коалиција, у којој су се, осим чланова ДС-а, налазили чланови СДС-а, ЛДП-а, Левице Србије, Нове странке и Социјалдемократске Уније. ДС је добио 11 одборника, СДС 3, и ЛДП, НОВА и ЛС по једног.

Скупштина Врачара има 45 места. За већину је, према томе, неопходно најмање 23 одборника. Листа ДС и ДЈБ имали су у почетку већину од 24 места, што је била веома танка и крхка већина.

Најпре су договорени принципи управљања општином и расподела политичких функција. (Види скраћено ште је договорено овде.) Листа око ДС-а је добила председника и заменика скупштине, заменика председника општине и осам већника. ДЈБ је добио председника општине и једног већника.

Ово су први коалициони преговори у Србији вођени искључиво око политичких функција (руководиоца општине, председника скупштине и већника). Све остало је остављено за јавне конкурсе. Да смо заиста хтели да се “углавимо и расподелимо фотеље”, у коалициони договор бисмо укључили директоре комуналних предузећа и културних установа, секретара, начелника општине, и многе друге функције које се уобичајено расподељују по страначком кључу када се формира општинска власт, а које иначе представљају стручне функције.

Хтели смо да на место председника општине дође човек који ће спроводити и надзирати политику транспарентности, која је за ДЈБ најважнија. Договорили смо се да то буде неко из ДЈБ. Да бисмо направили баланс, пристали смо на мањи број већника од оног који би нам пропорционално могао припасти.

Преговори су трајали месец дана у пријатељској атмосфери, без уцењивања, свађе или притисака. Сви са листе “Врачар слободно” су прихватили овакву политику и расподелу политичких функција. Осим једног. Ради се о Михаилу Групковићу из ЛДП-а Групковић се појавио на само једном састанку (а било их је више од пет) и тражио да се ДЈБ извини Чедомиру Јовановићу “због лажи о кредиту Фонда за развој”. Пошто су представници ДЈБ-а рекли да о томе може да се разговара на неком другом месту, Групковић није имао примедбе на сам ток преговора и принципе око којих су се преговарачи договорили. А онда су сутрадан новине објавиле да Групковић неће подржати споразум јер “не жели да пристане на уцене ДЈБ-а”. (?) Групковић је добио неуобичајено пуно места у медијима за непрекидно понављање ове тврдње. Био је то један глас мање за споразум.

Седница на којој је требало да се конституише нова врачарска власт била је заказана за 10. јун. Међутим, одборник са листе “Врачар слободно” из Левице Србије најавио је да не може да дође на седницу, јер је био на путу у Словачкој. Био је то други глас мање. Сада је подршка договору пала на 22 гласа, што је било недовољно за избор нове власти.

Када смо сазнали да са листе “Врачар слободно” недостаје један глас за избор, одлучили смо заједно са ДС-ом да се не појавимо на седници 10. јуна. Претходни председник скупштине Врачар ју је стога одложио за 20. јун. Међутим, одборници Напредне странке су већ започели седницу, а када су видели да немају кворум за одлучивање (појавило се 17 одборника) одложили су седницу за 24. јун. (Михаило Групковић, ЛДП, се појавио у сали скупштине заједно са одборницима СНС-а.)

Двадесет четврти јун је последњи рок за конституисање скупштине. Ако се и тада деси да се неко не појави или одлучи да промени страну, Врачар иде под принудну управу, што значи да градска власт има рок од три месеца да распише нове изборе.

Извор: блог Душана Павловића